### 19.    Beslutning om godkendelse af opfølgningsredegørelse vedr. tilskud til nedsættelse af færgetakster 2019

**Åbent**

Sagsnr.: 326-2020-63428       J.nr.: 00.01.00           Dokumentnr.:
326-2020-241420

**Sagstype**

Beslutning

**Resume og sagens baggrund**

Kommunen skal hvert år udarbejde og indsende
opfølgningsredegørelse for forbruget at tilskuddene til nedsættelse af
færgetaksterne.

**Indstillinger**

Direktøren indstiller:

1.    At
opfølgningsredegørelsen godkendes.

2.    At overskydende
tilskud fra 2019 anvendes til fortsættelse af ordningen med gratis passagerer
resten af året, under forudsætning af, at tilskuddet ikke kræves tilbagebetalt.

**Behandling**

Økonomiudvalget, Kommunalbestyrelsen

**Sagsfremstilling**

Kalundborg Kommune har i 2019 modtaget i alt 1.164.000 kr.
til nedsættelse af taksterne for passagerer og dertil hørende køretøjer.
Kommunen overførte resten af tilskudsmidlerne fra 2018 til 2019, så der samlet
set i 2019 var 1.829.859 kr. til rådighed. Af disse er der i 2019 brugt 592.006
kr. og resterer altså 1.237.853 kr., som overføres til 2020 og skal anvendes
til nedsættelse af taksterne, udover de takstnedsættelser der i forvejen følger
af tilskuddet i 2020.

Kalundborg Kommune har i 2019 modtaget 1.401.600 kr. til
nedsættelse af taksterne for godstransport. Der er anvendt i alt 4.198.760 kr.
og der er derfor ikke noget tilbage af den pulje. Tilskuddet er fastsat på
baggrund af tidligere statistikker for godstransport og taksterne er så
reguleret derefter. Forbruget bliver så større, når der fragtes mere gods,
svarende til at der er en mindre indtægt.

Endelig redegøres for forbruget af det generelt forhøjede
tilskud jf. udligningsordningen.

Regeringens sommerudspil, inklusive den udvidede ordning i
august og september, er ikke en del af den almindelige opfølgningsredegørelse.
Opfølgningsredegørelsen er revideret uden bemærkninger og vedlagt som bilag.

Som det fremgår, har færgeselskabet haft svært ved at
anvende tilskuddet til taksterne for passagertransport. Der er forventeligt
flere årsager til dette.

De tidligere bookings- og billetsystemer har i varierende
grad givet statistiske oplysninger, der har dannet grundlag for taksternes
størrelse. Reduktionen af taksterne er derfor sket på grundlag af forsigtige
estimater for salget af forskellige billettyper. Med Teknik- og Miljøudvalgets
beslutning om at indføre et nyt system 1. april 2019, er der skabt mulighed for
at få et bedre datagrundlag.

Tilskudsordningen blev udarbejdet, så den ikke kunne bruges
i skolernes sommerferie. Ordningen er siden blødt op, men i Kalundborg Kommune
ligger de høje takster fortsat i sommerferien, hvor der også er det største
salg.

Kommunalbestyrelsen har gennemført en omfattende forenkling
af taksterne. Det er dog stadig et bærende princip, at der sælges klippekort
til passagerer og biler. Noget kunne tyde på, at salget af klippekort forskyder
balancen mellem billettyperne. Det er noget administrationen vil arbejde videre
med i efteråret, sammen med en vurdering af om taksterne skal nedsættes
yderligere.

Det overskydende tilskud fra 2019 skal som nævnt anvendes
til takstnedsættelser. I forbindelse med regeringens udvidelse af
sommerferieordningen til august og september, modtager Kalundborg Kommune
650.000 kr. Færgeselskabet har på den baggrund, og efter drøftelse med
formanden for Ø-Udvalget, forlænget sommerens ordning med gratis passagerer og
cykler, idet cykler i forvejen er gratis. Det forventes, på baggrund af sidste
års omsætning, at medføre et indtægtstab på 750.000 kr., hvor de 100.000 kr.
dækkes af de resterende tilskudsmidler. Desuden anbefales det, at ordningen
forlænges til at gælde resten af 2020, under forudsætning af at det resterende
tilskud fra 2019 ikke kræves tilbagebetalt til Staten.

**Økonomiske konsekvenser**

Ingen.

**Økonomiudvalgets møde den 19.
august 2020:**

Anbefales.

**Bilag**

|  |  |
| --- | --- |
| Opfølgningsredegørelse m. underskrift | 326-2020-246158 |